Stofnandi sjálfseignarstofnunarinnar Tré lífsins segir þörf og eftirspurn eftir aðstöðu fyrir athafnir á borð við útfarir, óháð trúar- og lífsskoðunarfélögum . Stofnunin endurreisti nýverið Bálfarafélag Íslands sem starfaði á árunum 1934 til 1964 sem hyggst bjóða upp á líkbrennslu.
Sýslumaðurinn á höfuðborgarsvæðinu hefur veitt Tré lífsins samþykki fyrir staðsetningu og skipulagi bálstofu í Rjúpnadal í Garðabæ. Sigríður Bylgja Sigurjónsdóttir, forsvarskona og stofnandi segir næsta verkefni að útvega fé til verkefnisins. Lítil sem engin svör hafa borist við beiðni félagsins um að fá að taka við hlutverki bálstofunnar í Fossvogi, sem er ekki búin neinum mengunarvarnarbúnaði.
Ég hugsa að það sé ekki við neinn einn að sakast. Heldur er þetta óvenjuleg beiðni, að biðja um að byggja nýja bálstofu eins og Tré lífsins hefur gert.
Til þess að ýta undir stuðninginn sem við erum að óska eftir að fá frá kerfinu, þá ákváðum við að stofna Bálfarafélag Íslands eða öllu heldur endurvekja það.
Sigríður Bylgja segist afar þakklát fyrir viðbrögð almennings. Hún bendir á að bálfarir séu mjög umhverfisvænn kostur.
Við finnum fyrir miklum velvilja í garð verkefnisins og að þörfin er mjög mikil.
Bálfarir eru nú að verða fimmtíu prósent á móti hefðbundnum jarðsetningum á höfuðborgarsvæðinu. Kannski vegna þess að þjónustan er ekki nógu góð á landsbyggðinni. Svo búumst við við að bálförum fari fjölgandi á næstu árum.
Tilkynning frá því fyrir helgi: https://trelifsins.is/frettir/